text: Quant li Blanc virent que Franc es abatus 
   E li Vermeil que Odes es cagus,
   Vant sei ferir mantenant pels escus,
   E ab lor brans de lor espades nus,
   Trencent lor caires de lames e d'agus;
   Tal cent n'i caient c'uns non er raïmus. 
   Grans er li dois quant cis plais er sobus 
   De las vermeilles, que lai perdent lor drus, 
   E de las blances qui i rant molt perdus. 
   Maurins cavalje e sa bataille adus,
   E delai es lo reis Aigars vengus.
   Baissent los lances els gonfanons vosus 
   Lor blisons trencent, lor osbers n'an menus. 
   Tant fort l'enpains Maurins lo viels canus 
   K'ansdos los caingles el poitrail es ronpus, 
   E per la crope n'es lo fus descendus,
   Mais tos en pes remas en la palus,
   Ere fu tos cobras e retengus.
   Aiquest estor es molt bon conbatus :
   Non er a onte Maurins hui mais vencus.
  